Motshekga bepleit moedertaalonderrig in skoleAngie Motshekga, minister van basiese onderwys. (Foto: GCIS) Angie Motshekga, minister van basiese onderwys, het Donderdag gesê dat ’n ernstige debat oor moedertaalonderrig in Suid-Afrikaanse skole nodig is. Tydens die voorlegging van haar departement se begroting vir die 2020-’23-boekjaar in die Nasionale Vergadering (NV), het Motshekga benadruk dat meer as 80% van leerders in die land nie toegang tot onderrig in hul moedertaal het nie. Sy meen ŉ beleidverskuiwing is op dié gebied nodig om onderprestasie onder leerders teen te werk. Hoewel Motshekga nie spesifiek aangedui het hoeveel van die departement se algehele begroting van R29,6 miljard aan moedertaalonderrig bestee gaan word nie, kyk die departement glo na verskeie nuwe strategieë. Motshekga sê dit is belangrik dat leerders die geleentheid kry om in die taal van hul keuse – veral hul moedertaal – onderrig te ontvang. “Tans ontvang leerders net tot gr. 3 onderrig in hul moedertaal, waarna hulle na Engels of Afrikaans as die taal van leer en onderrig oorslaan.” Die departement het reeds in 2013 ŉ strategie ingestel om onderrig in ander Afrika‑tale by skole moontlik te maak. Dié inisiatief teiken 2 584 skole wat nie onderrig in Afrika‑tale aanbied nie. Motshekga sê die departement maak ook goeie vordering met die uitbreiding van die aantal tale wat as tweede addisionele taal in die kurrikulum aangebied word, waaronder Khoi, Nama, San en gebaretaal. Die instelling van Kiswahili as tweede addisionele taal word ook beplan. Motshekga het spesiale erkenning aan die Oos-Kaap gegee waar sekere poortvakke in Xhosa en Sotho aangebied word en positiewe resultate oplewer. “Noordwes het ook die belangrikheid daarvan besef om die kurrikulum (Caps) oor alle fases en grade in Tswana aan te bied.” Volgens Motshekga het die Covid-19-pandemie egter ’n uitwerking op die vordering en instelling van taalstrategieë in basiese onderwys gehad.